《寿祁封翁玄图七十一》
明代·释今无

玉宇新秋爽，金闺旧望隆。一麟呈至瑞，八代郁儒宗。

商巘芝长熟，罗浮月正融。汉朝尊绮里，宝水诞祁翁。

道挟飞仙术，材怀干国工。玉光潜润璞，河派閟流洪。

吐凤元君起，腾蛟水部雄。词华惊一世，领袖得三公。

既制黄山锦，还衡白下风。文章增气色，桃李受屏幪。

慧业金轮转，天恩紫阁崇。津梁资妙选，轩冕洽时雍。

久读陈情表，深培禄养衷。悬弧高泰岱，正笏拜崆峒。

枣夺冰霜白，觥传玛瑙红。金莲疑赐炬，玉笋尽蟠龙。

异宠留天语，高鶱及塞鸿。冈陵欢祝愿，冠盖盛宾容。

匝地卿云密，浮天紫气通。药成难问岁，椿老岂知丛。

欲作瀛洲鹤，衔筹记海东。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。